VENDIM
Nr. 186, datë 27.3.2024

PËR DISA NDRYSHIME NË VENDIMIN NR. 188, DATË 13.3.2019, TË KËSHILLIT TË MINISTRAVE, “PËR OFRIMIN  NGA INSTITUCIONET PUBLIKE TË ARSIMIT TË LARTË TË SHËRBIMEVE, NË PËRPUTHJE ME VEPRIMTARINË E TYRE, PËR INSTITUCIONET E QEVERISJES QENDRORE  DHE INSTITUCIONET NË VARËSI TË TYRE”

Në mbështetje të nenit 100 të Kushtetutës, të nenit 9, të ligjit nr. 162/2020, “Për prokurimin publik”, të ndryshuar, dhe të nenit 95, të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, me propozimin e ministrit të Arsimit dhe Sportit, Këshilli i Ministrave

VENDOSI:

[bookmark: _GoBack]1. Në vendimin nr. 188, datë 13.3.2019, të Këshillit të Ministrave, bëhen këto ndryshime:
a) Titulli i vendimit ndryshohet, si më poshtë vijon:
“Për ofrimin nga institucionet publike të arsimit të lartë të shërbimeve, në përputhje me veprimtarinë e tyre, për institucionet e qeverisjes qendrore, institucionet në varësi të tyre dhe njësitë e vetëqeverisjes vendore.”.
b) Pika 1 e vendimit ndryshohet, si më poshtë vijon:
“1. Kryeministria, ministritë e linjës, institucionet e qeverisjes qendrore, institucionet në varësinë e tyre dhe njësitë e vetëqeverisjes vendore të kërkojnë fillimisht, sipas nevojave, shërbime me fonde buxhetore, si: konsulenca, studime, ekspertiza apo trajnime/edukim në vazhdim nga institucionet publike të arsimit të lartë, sipas fushave të veprimit.”.
2. Ngarkohen Ministria e Arsimit dhe Sportit, njësitë e vetëqeverisjes vendore dhe institucionet publike të arsimit të lartë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

